กบข.ลงหุ้นเต็มเพดาน9%
กบข.เปิดพอร์ตลงหุ้นไทยเต็มเพดาน 9% แล้ว โหนกระแสการเมืองสงบไม่ได้ มองทั้งปีนี้ดัชนีขึ้นได้ 10-15% จากสิ้นปีก่อน
7 พ.ค. 2553

กบข.เปิดพอร์ตลงหุ้นไทยเต็มเพดาน 9% แล้ว โหนกระแสการเมืองสงบไม่ได้ มองทั้งปีนี้ดัชนีขึ้นได้ 10-15% จากสิ้นปีก่อน
น.ส.โสภาวดี เลิศมนัสชัย เลขาธิการกองทุนบำเหน็จบำนาญข้าราชการ (กบข.) เปิดเผยว่า ในระยะนี้ กบข.ไม่ได้เข้าไปช้อนซื้อหุ้นได้ทันที เพราะพอร์ตลงทุนไม่สามารถเข้าออกอย่างเร็วได้ง่ายๆ และขณะนี้ได้ลงทุนในหุ้นไทยเต็มเพดานในสัดส่วน 9% แล้ว แต่ยังมีส่วนที่สามารถยืดหยุ่นสามารถลงทุนในหุ้นได้ 2.5% ของพอร์ต
สำหรับแนวโน้มดัชนีหุ้นไทยปีนี้น่าจะสามารถปรับตัวขึ้นได้ 10-15% จากระดับสิ้นปี 2552 ซึ่งอยู่ที่ระดับ 734.54 จุด เพราะเศรษฐกิจไทยยังมีการขยายตัวดี ขณะที่บริษัทจดทะเบียนมีความแข็งแกร่ง จึงเชื่อว่าเงินทุนต่างชาติจะยังไหลเข้ามาลงทุนต่อเนื่อง
นายธีระชัย ภูวนาถนรานุบาล เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวว่า ตลาดหุ้นไทยผันผวนมาจากนักลงทุนเข้ามาเก็งกำไรกรณีสถานการณ์ทางการเมืองจะคลี่คลายลงถือว่าไม่ได้เป็นการใช้ข้อมูลภายในที่ผิดกฎหมาย (อินไซเดอร์) แต่เป็นการใช้ข้อมูลภายนอกที่มีการเปิดเผยทั่วไปอยู่แล้ว และทุกคนก็สามารถประเมินหรือคาดการณ์ได้ 
อย่างไรก็ตาม นับตั้งแต่มีความวุ่นวายทางการเมือง ก.ล.ต.ได้มีการตั้งศูนย์ติดตามภาวะเพื่อติดตามสถานการณ์ต่างๆ เป็นระยะๆ แต่ไม่พบว่ามีข้อมูลใดที่มีนัยสำคัญ หรือต้องตรวจสอบเพิ่มเติม 
ทั้งนี้ กรณีของนายนิพัทธ พุกกะณะสุต กรรมการตลาดหลักทรัพย์ ที่ทางกระทรวงการคลังมีหนังสือถึง ก.ล.ต. ท้วงติงคุณสมบัติในการเป็นกรรมการของตลาดหลักทรัพย์ คณะกรรมการ ก.ล.ต.จะมีการพิจารณาเรื่องดังกล่าวอีกครั้งหลังจากที่ได้ทำหนังสือส่งไปยังกระทรวงการคลังแล้ว เนื่องจากมีกรรมการ ก.ล.ต.ได้มีการเสนอประเด็นขึ้นมาใหม่ทำให้ทาง ก.ล.ต.มีการศึกษาข้อมูลเพิ่มเติมก่อน ซึ่งจะนำเข้าที่ประชุมคณะกรรมการ ก.ล.ต.เร็วๆ นี้ 
นายวิจิตร สุพินิจ ประธานกรรมการ ก.ล.ต กล่าวว่า ที่ผ่านมาบอร์ด ก.ล.ต. ได้ประชุมและพิจารณาเรื่องนี้มาถึง 3 ครั้ง และได้ข้อสรุปแล้ว จึงได้ส่งหนังสือตอบกลับนายกรณ์ จาติกวณิช รมว.คลัง ไปหลายเดือนแล้วว่า คดีดังกล่าวเป็นคดีทางแพ่ง ซึ่งยังไม่สิ้นสุด และการที่นายนิพัทธอนุมัติให้ธนาคารออมสินซื้อหุ้น เพิ่มทุนธนาคารกรุงเทพฯ พาณิชย์การ (บีบีซี) ก็เป็นเพราะธนาคารแห่งประเทศไทย (ธปท.) ขอให้ช่วยชื้อ ซึ่งก็ถือเป็นการช่วยเหลือราชการ